### 4.      Orientering om strategisk energiplan Kalundborg kommune

**Åbent**

Sagsnr.: 326-2014-7790        J.nr.: 13.00.00           Dokumentnr.:
326-2016-228755

**Sagstype**

Orientering.

**Resumé og sagens baggrund**

Som en del af Klima- og Energiplanen igangsættes arbejdet
med den strategiske energiplan. Den strategiske energiplans formål er at sætte
en retning for kommunens omstilling til vedvarende energi frem mod 2050; sikre
effektivisering og besparelser i energisystemet og sikre integration mellem
forsyningsarterne for at fastholde og forbedre forsyningssikkerheden til gavn
for virksomheder og borgere i kommunen. Planen har et bosætnings-,
virksomheds-, og regionalt perspektiv, og bliver til i et samarbejde med
aktørerne på området.

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

*Baggrund*

Kommunalbestyrelsen vedtog den 28. oktober 2009 at
igangsætte arbejdet med en Klima- og energiplan, der består af fire dele: en
klimaplan (reduktion af drivhusgasser), en klimatilpasningsplan (tilpasning til
klimaændringer), en strategisk energiplan og et tværgående spor: ”innovation og
arbejdspladser”.  Klimaplanen og Klimatilpasningsplanen blev godkendt i 2013 og
det tværgående emne er behandlet i Erhvervs- og udviklingsstrategien (2011).

Som optakt til arbejdet med den strategiske energiplan
deltog Kalundborg Kommune i et tværkommunalt samarbejde STEPS (Strategisk
Tværkommunal EnergiPlanlægning [adresse]) i perioden januar 2014 til juli 2015.
Teknik- og Miljøudvalget blev på møde den 3. februar 2014 orienteret om opstart
af projektet og afholdelse af politisk topmøde om fremtidens energisystem.
Projektet involverede 16 kommuner i [adresse] samt 19 affalds- og
varmeselskaber, herunder Kalundborg Forsyning, Svebølle-Viskinge varmeværk og
KaraNoveren. Projektet var med til at skabe en fælles ramme for strategisk
energiplanlægning på tværs af kommunerne og har styrket samarbejdet kommunerne
og energiselskaberne imellem.

Kommunalbestyrelsen har den 27. januar 2016 godkendt en ny
ejerstrategi for Kalundborg Forsyning. Forsyningssikkerhed på tværs af
forsyningsarter er et vigtigt element i Ejerstrategien specielt af hensyn til
eksisterende og kommende virksomheder. Den 29. juni 2016 blev
Kommunalbestyrelsens strategi for kommunens udvikling *'Udviklingsstrategi -
samarbejde for bedre resultater'* vedtaget endeligt. Både Ejerstrategi og
Udviklingsstrategi fremhæver behovet for at sikre en bæredygtig udvikling bl.a.
gennem bæredygtige forsyningsløsninger og fremme af omstilling til vedvarende
energi til gavn for hele kommunen.

*Formål med strategisk energiplanlægning*

En 'strategisk energiplan' skal sætte retningen for en
omstilling til vedvarende energi frem mod 2050, og sikre effektivisering og
besparelser i energisystemet, ligesom planen skal være med til at sikre en god
sammenhæng mellem forsyningsarterne. Endeligt bidrager en strategisk energiplan
til at understøtte målet om at reducere CO2-udledningen med minimum
20 % frem mod 2020 som kommunen har forpligtet sig til ved at tiltræde EU's
borgmesteraftale ”Covenant of Mayors” jf. Kommunalbestyrelsens beslutning den
23. september 2009.

*Proces*

Arbejdet med den strategiske energiplan består af to spor:

*1)* *Fastsætte
hvilke dele af energiomstillingen, der skal arbejdes med, og hvordan det skal
foregå*

Der er lagt tre overordnede
perspektiver for planen nemlig: bosætnings-, virksomheds-, og det regionale
perspektiv. De konkrete emner og samarbejdsmuligheder for hvert af de tre
perspektiver vil blive bestemt og udviklet i samarbejde med aktørerne på området,
primært de lokale- og regionale energiselskaber. Andre aktører så som
landbruget, erhvervslivet, borgergrupper etc. vil blive inddraget efter behov.
Dette arbejde foregår bl.a. på en workshop i august 2016. Formålet er at sikre,
at de initiativer der igangsættes er forankret lokalt og i overensstemmelse med
andre af kommunens strategier eksempelvis på virksomheds- og bosætningsområdet.

*2)* *Sikre
opdaterede baggrundsdata for energiforbruget og CO2-udledningen i
Kalundborg kommune som geografisk enhed*

Energistyrelsen er i gang med at
udarbejde en CO2-beregner til kommunerne til dette formål. Når den ligger klar
i efteråret 2016, vil Kalundborg Kommune vurdere om den opfylder kommunens
behov for baggrundsdata. Eventuel supplerende dataindsamling igangsættes
herefter. Dataindsamlingen skal understøtte at udgangspunktet for
CO2-udledningen bliver opdateret og at det er muligt at opstille mål for
CO2-reduktionen og måle effekten af de respektive indsatser.

*Tidsplan*

Der vil blive afholdt en workshop for energiselskaberne i
august 2016 og en politisk temadrøftelse i efteråret. Den strategiske
energiplan forventes sendt til politisk behandling primo 2017. Oversigten over
kommunens CO2-udledning mv. afhænger af, hvornår CO2-beregneren
er klar og om der skal indsamles og bearbejdes yderligere data som supplement
til denne.

**Økonomiske konsekvenser**

Ingen.